
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti,   27 ianuarie  2009               

Pl-x  678 /2008                     


A V I Z

asupra propunerii legislative pentru modificarea şi completarea Legii 350/2001 privind amenajarea teritoriului şi urbanismul, publicată în Monitorul Oficial, Partea I nr.373 din 10.07.2001, cu modificările şi completările ulterioare
                 În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea, şi completarea Legii 350/2001 privind amenajarea teritoriului şi urbanismul, publicată în Monitorul Oficial, Partea I nr.373 din 10.07.2001, cu modificările şi completările ulterioare trimisă cu adresa nr. Pl-x 678 din 4 noiembrie 2008  şi înregistrată cu nr.31/1058 din 7 noiembrie 2008.
                Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a respins propunerea legislativă în şedinţa din 7 octombrie 2008.
Potrivit prevederilor art.61 din Regulamentul Camerei Deputaţilor, republicat, Comisia a dezbătut această iniţiativă legislativă  în şedinţa din  27 ianuarie  2009.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ, nr.619/22.05.2008 şi punctul de vedere al Guvernului trimis cu adresa nr.2381/29.09.2008,  prin care nu susţine adoptarea acestei iniţiative legislative. 
Propunerea legislativă are ca obiect de reglementare modificarea şi completarea Legii nr.350/2001, în scopul de a interzice ca prin Planul urbanistic zonal şi cel de detaliu să poată fi modificat Planul urbanistic general. Totodată se propune ca stabilirea zonelor pentru care se întocmesc planuri urbanistice zonale obligatorii să se facă în Planul urbanistic general.
                 În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei propuneri legislative, întrucât nu este corelată cu alte texte ale legii, cum ar fi art.32, modificat prin O.G. nr.27/2008,  prin care se instituie posibilitatea de a elabora planuri urbanistice zonale şi planuri urbanistice de detaliu prin derogare de la Planul urbanistic general.
În raport de obiectul şi conţinutul reglementării, propunerea legislativă  face parte din categoria legilor ordinare.
                                       PREŞEDINTE,                           SECRETAR,

                                       Daniel BUDA                             Gabriel ANDRONACHE
 Consilier,  C. Păduroiu

